Budapest, 2026

A fordítás alapjául szolgáló mű:

Sheila de Liz: WOMAN ON FIRE – Alles über die fabelhaften Wechseljahre

Copyright © 2020 by Rowohlt Verlag GmbH, Hamburg

All rights reserved.

Borítófotó © Gaby Gerster / Feinkorn

Borító design © HAUPTMANN & KOMPANIE

Werbeagentur, Zürich

Illusztrációk Luisa Stömer

Borítóillusztráció © Katie Smith

Hungarian translation © Kosztolánczi Krisztina, 2026

© XXI. Század Kiadó, 2026

ISBN 978-963-568-752-7

„It’s just the beginning, it’s not the end,
things will never be the same again.”

Melanie C., egykori Spice Girl

Tartalomjegyzék

Ajánlás

Előszó

Használati útmutató

1. RÉSZ - Az alapok

1. Emberpróbáló időszak

A hormonok Hollywoodja

A női ciklus – alapok

2. RÉSZ - Változások életünk második felében

2. A premenopauza – I See Fire

A premenopauza tünetei

3. A perimenopauza – Woman on Fire

The Monthly Surprise Party – a szabálytalan ciklus

CSI a vécén – az erős havi vérzés

Summertime Sadness – a hangulatingadozások

Smashing Pumpkins – dührohamok és hangulatingadozások

I Can’t Get No Sleep – ébredés hajnali négykor

Somebody Bring Me Some Water – a hőhullámok

Free Your Lady Marmalade – a lángoló libidó

Dangerous Woman – a kíméletlen tisztánlátás

4. It’s raining men(opauza)

Through the Desert On a Horse With No Name – a hüvelyünk tragikus sorsa

Hold Back the River – az inkontinencia

Sex, Lies and Menopause – ennyi volt?

(I don’t like to) Move it, move it – az ízületi fájdalmak

Love On The Brain – köd az agyban, és egyéb gondolkodási zavarok

Stuck in The Middle of You – az a bizonyos úszógumi

Heavy on My Heart – a szív- és érrendszeri megbetegedések

Don’t Leave Me This Way – a haj és a bőr ötven fölött

You’re Hot, Then You’re Cold – amikor megőrül a pajzsmirigy

Bad to the Bone – hogyan árt a hormonhiány a csontoknak hosszú távon

3. RÉSZ - A dögös nő megmentése kiégés helyett

5. Bioazonos hormonok – (You Make Me Feel) Like a Natural Woman

Az arany idősáv

The Ghost in the Machine – a mellrák és a hormonok

Bad News is good for Business – A hormonkészítmények és a gyógyszeripar

Így neveld a sárkányodat – hogyan állítsuk be a hormonjainkat

Gyakori kérdések a hormonbeállításról

Orvosi szemszögből – alternatívák

6. Legyen a nőgyógyászod a cinkosod – mikor mit és hogyan kell kérdezned?

Egyéb vizsgálatok

7. Tartsd ébren a tüzet – figyelj magadra!

Az egészséged négy pillére

Tell Me What You Want (What You Really, Really Want)

A pókösztönöd

A lelki „fertőtlenítés”

Utószó – végre szabadon

Köszönetnyilvánítás

Jegyzetek

Előszó

Kedves Olvasó!

Örülök, hogy itt vagy! Feltehetően azért vetted kézbe ezt a könyvet, mert téged is utolért a változókor, vagy esetleg már túl is vagy az utolsó menstruációdon. Lehet, hogy van pár furcsa tüneted, és igen valószínű, hogy úgy érzed, nem tudsz eleget erről a témáról. Valljuk be: nem sok nő beszél szívesen az életközepi változásról. Mintha kicsit szégyellnénk magunkat miatta. Az előző generáció elsősorban a szégyen miatt hallgatott a klimaxról, meg azért, mert úgy érezték, nőként kudarcot vallottak. Ez már akkoriban is butaság volt, de a mai időkben még inkább az.

Szeretnék bemutatkozni. Nevem Sheila de Liz, nőgyógyász vagyok, és az az életcélom, hogy kiegészítsem a változókorról alkotott hiányos képet. És igaz ugyan, hogy orvos vagyok, mégis szeretnélek tegezni – remélem, nincs ellene kifogásod. Először is azért, mert a rendelőmben is tegezem a pácienseim nagy részét, hiszen az évek folyamán jóformán barátnőkké váltunk. Másodszor pedig azért, mert ezzel a könyvvel végig szeretnélek kísérni azon az úton, amely a következő években számtalan változást tartogat számodra – és ebben a virtuális orvos-páciens kapcsolatban nincs helye a merev udvariaskodásnak.

Előre figyelmeztetlek: ebben a könyvben olyan orvostudományi titkokat tárok fel előtted, amelyek esetleg szöges ellentétben állnak azzal, amit eddig tudni véltél a változókorról. Az általam leírtak heves vitákat szülhetnek a baráti körödben, a családodban, sőt az orvosoddal is, mégis el kell hinned, hogy igazam van. Neked se tanácsolok mást, mint a testvéreimnek és a barátnőimnek, és nem utolsósorban saját magamnak. Annyi éven át vezették tévútra a nőket, olyan sokáig bizonytalanították el őket, és – ami talán a legszörnyűbb – olyan hosszú ideig hagyták ki őket a kezelésekről szóló vitákból! A női orvoslás egyik legfőbb ellentmondása, hogy a mi testünket illető döntéseket többnyire férfiakból álló tudományos testületek hozzák zárt ajtók mögött.

A női életközepet középpontba állító modern orvostudománynak azonban szüksége van rád – és ez csak akkor lehetséges, ha alapos tudásra teszel szert, ismered a tényeket és van döntési lehetőséged. Túlságosan gyakran hagyjuk, hogy tudósok és orvosok döntsenek a testünkről, és eszünkbe se jut kétségbe vonni a véleményüket. Én is így teszek, ha például kificamítom a bokámat. De a változókori éveid alakításában aktív szerepet kell játszanod, és ez csak úgy megy, ha képben vagy. Nem az internetről származó féligazságokról vagy a közhiedelmekről beszélek, hanem a tényekről és a teljes igazságról a testeddel kapcsolatban, amely évről évre fejlődik, amelyet azonban óvnod és ápolnod kell, hogy életed második felében is megfelelően működjön. Igen, jól olvastad. A változókor nem az „élet ősze”, ahogy azt eddig hittük. Ez a vélemény már teljesen idejétmúlt. A változókort inkább a késő nyárhoz hasonlítanám, és ezt az elméletemet alá is támasztom a következő oldalakon. Semmi másra nem lesz szükséged, mint egy tervre, és egy hozzáértő orvos támogatására. Hogy miként? Gyere, utazásra hívlak a változókor különböző állomásain át, mert a másik oldalon nagyszerű dolog vár rád: saját magad új változata! Még az is lehet, hogy az a nő vár rád, aki mindig is lenni akartál. Az a nő, aki erős és szexi, ha éppen ahhoz van kedve, de főleg – szabad. Megtiszteltetésnek veszem, hogy bemutathatlak neki.

Használati útmutató

Olvashatod ezt a könyvet fejezetről fejezetre, de akár kézikönyvként is; és újra meg újra felütheted, ha szükséged van valamilyen információra.

Mivel az idő sokunk életében igencsak szűkös jószág, a hosszabb fejezetek végén Dióhéjban címszó alatt összefoglaltam a legfontosabb tudnivalókat.

A Jó tudni! bejegyzésekben tudásmorzsákat találsz: kis adagokban kóstolgathatod a legújabb tudományos eredményeket, illetve gyorsan képbe kerülhetsz az egyes fejezetek főbb pontjait illetően.

Tévhitek mottóval számolok le a változókor körüli téveszmékkel és elavult gondolkodásmóddal.

A Haladóknak részben mélyebben beleáshatod magad a témába – igazi szakértővé válhatsz! Ezek az információk azonban nem elengedhetetlenek ahhoz, hogy megértsd a könyvet.

1. RÉSZAz alapok

1.Emberpróbáló időszak

Jó hírem van: a nők új nemzedékéhez tartozol. Olyan időket élünk, amikor a nők tovább maradnak erősek, egészségesek és szépek, mint bármikor a történelem folyamán. Ami azonban számunkra nyilvánvaló, azzal az evolúció képtelen lépést tartani. Testi fejlődésünk megragadt a százötven évvel ezelőtti szinten, amikor a változókori panaszok nem játszottak túl nagy szerepet, hiszen negyvenöt évesen hanyatlani kezdett az egészségünk, és az életünk nem ritkán már ötvenéves korban véget ért. De egy ötvenéves nő még a háború utáni évtizedekben, egészen a nyolcvanas évekig még öregnek számított, nem is beszélve a hatvanéves matuzsálemekről. A változó-kori panaszok összemosódtak az öregkori betegségekkel, vagy a korszellem miatt egyszerűen elhallgatták őket, így nyitott társadalmi eszmecserére nem kerülhetett sor.

Manapság a középkorú nő a közösség tartópillére, hiszen rengeteg feladatot lát el – és ebben a korántsem egyszerű időszakban az evolúció sem kíméli: beindul a hormonális hullámvasút. Vannak csendes, finom, titokzatos változások, és vannak olyanok, amik teljesen kiütnek minket, és alaposan megnehezítik az életünket. És habár biológiai szempontból sokkal fiatalabbak vagyunk, mint anyáink és nagyanyáink a mi korunkban, és minden további nélkül teszünk olyan dolgokat, ami nekik eszükbe se jutott (például Converse tornacipőt hordunk és rockkoncertekre járunk), az orvostudomány a változókort illetően akadozva fejlődött a nyolcvanas évek óta. Vagy fogalmazzunk másképp: mi továbbléptünk, a gyógyászat pedig nem tartotta a tempót. Erre rátesz még egy lapáttal, hogy a negyven fölötti nőknek nincs hova fordulniuk útmutatásért. A változókorról szóló elméletek nagyjából olyan szinten vannak, mint a menstruáció témája az ötvenes években: mindenki suttogva beszél róla, ha lehet, zárt ajtók mögött. Ha más nem is, ez utóbbi változni látszik: az ember leül a serdülőkorú lányával, megmutatja neki a betétet és a tampont, és minden teketória nélkül elmondja, amit kell. Csakhogy az életközepi, gyökeres hormonális átalakulásról nincs felvilágosító beszélgetés. Nincsenek idős, bölcs nők, akik felkészítenek bennünket erre az időszakra, és legtöbbször még a nőgyógyászunk sem törekszik a nyílt párbeszédre, így teljesen ismeretlen területen találjuk magunkat. Olykor rábukkanunk egy-egy információra, de ezek többsége veszteségről és búcsúról szól, olyan jelzőkkel, mint kellemetlen, fájdalmas és nyomasztó. Olyan, mintha a változókor amolyan törvényszerű női átok volna, mint a menstruációs fájdalom vagy az azt megelőző tünetek, a PMS, amit valahogy ki kell bírni, lehetőség szerint fegyelmezetten, hiszen egyes tünetek enyhítésén túl úgyse lehet rajta segíteni; a természet egyszerűen így rakott össze minket.

A könyvem egyik célja, hogy megnyugtassalak: ennek nem muszáj így lennie. Nem kell belenyugodnod a természet rendjébe; elkerülhető, hogy egyre rosszabbul és egyre gyengébbnek érezd magad. Legfőbb ideje, hogy kicsit frissítsük a változókor fogalmát. Remek tervem van. Létezik ugyanis olyan megoldás, amellyel remekül fogsz boldogulni – nem csupán tünetmentes leszel, de fitt és elégedett is. És ami a legjobb: ezt a kedvező állapotot sokkal könnyebb elérni, mint hormonhiánytól szenvedve átküzdeni magad a következő napokon, hónapokon és éveken. És hosszú távon még egészségesebb is leszel! Ahogy hamarosan láthatjuk, a hormonhiány az öregkori betegségek egyik fő oka. Ezek azok a nyavalyák, amelyek megakadályozzák, hogy önfeledten táncoljunk a gyerekeink esküvőjén, vagy a nyaraláson a cuki pincérrel kacérkodjunk.

Már a negyvenes éveinkben is jó pár meglepő tünettel találkozunk, és ezek bizony a hormonhiány következményei: depresszió és egyéb lelki zavarok, ízületi panaszok, szívritmuszavar, neurológiai megbetegedések, szokatlan bőrelváltozások és számos egyéb tünet. Ezek közül eleinte gyakran csak egy jelenik meg. Azok a nők, akik ebben az időszakban tünetmentesnek érzik magukat, csak mert nincsenek hőhullámaik, sokszor egészen más bajokkal szembesülnek – és se nekik, se az orvosuknak nem jut eszébe, hogy ezért az állapotért a női hormonok a felelősek.

JÓ TUDNI!

A következő életszakaszhoz pontos, világos, személyre szabott, és mindenekelőtt működőképes tervre lesz szükséged. Ha mindent jól csinálsz, a hatvanéves éned hálásan mond köszönetet a mainak.

A tudáshiány nem csupán a laikusok sajátja – az orvosegyetemen éppen csak megemlítik a változókort, sőt még maguk a nőgyógyászok is alig tanulnak róla. A harmincas éveim elején, gyakornok orvosként még szentül hittem, hogy a változókori panaszok az utolsó menstruációval kezdődnek. Továbbá arról is meg voltam győződve, hogy a hormontermelés ötvenéves kor körül kezd el leállni, és a helyzet innentől egyre csak romlik. Ma már tudom, hogy a hormonháztartás a harmincas éveink végétől, fokozatosan alakul át. Ez a sokszor alig észlelhető folyamat a premenopauza (kb. negyven–negyvenöt éves kor között), amely az úgynevezett perimenopauzába vált át (kb. negyvenöt–ötvenhárom évesen: ez az eléggé hosszú időszak a legutolsó havi vérzés előtti és utáni éveket jelöli). Kevesen tudják, hogy a menopauza kifejezés valódi jelentése szerint csupán egypár napot ölel fel, még-pedig a legutolsó vérzés időtartamát.

A nők többsége még csak nem is sejti, mitől érzi magát olyan rosszul a pre- és a perimenopauza éveiben. Főleg negyvenéves kor alatt; ilyenkor a problémáik nagy valószínűséggel süket fülekre találnak (ebben az időszakban változókori tünetek esetén úgynevezett petefészek-elégtelenségről beszélünk). Mivel megalapozott tudással szeretnélek felvértezni, itt az ideje, hogy a lovak közé csapjunk! Első lépésként sorra vesszük a női hormonokat. Erre az alaptudásra szükséged lesz, hogy megértsd, mi zajlik benned. Nem csupán arról van szó, hogy a legtöbb szervünket befolyásolják a női hormonok, de számos érzelmi és pszichés folyamat is közvetlenül összefügg velük: akinek tini lánya van, az könyvet tudna írni róla, milyen hatalmuk van a hormonoknak. A terhesség alatt sokunk másodszor is megtapasztalhatta a hormonok letaglózó erejét, és higgy nekem: ez a mostani, harmadik hormonátállás is alaposan felforgatja a szervezetünk és a pszichénk működését.

JÓ TUDNI!

Általában negyven- és negyvenöt éves kor között indul be a premenopauza időszaka, ilyenkor alig észlelhetően elkezd átalakulni a hormonháztartás.

Ezt a szakaszt váltja a perimenopauza – ez már a változókor, ami az utolsó menstruációd, a menopauza után még egy-két évig tart. Bizony, a menopauza az utolsó havi vérzést jelöli, abban az esetben, ha utána tizenkét hónapig már nem jelentkezik a menstruációd.

A perimenopauza végül zökkenőmentesen vált át a posztmenopauzába.

Ahhoz, hogy ne csak megértsd, de uralni is tudd a változókort, igen fontos, hogy megismerkedj a női hormonokkal. Hírből már biztosan hallottál róluk: titokzatosak és szeszélyesek, bonyolultak és érthetetlenek. Éppen ideje, hogy átformáljuk ezt az általános véleményt. A hormonok nem csupán egyszerű molekulák; mindegyiknek megvan a maga feladata, sőt a személyisége. És mivel minden személyiséghez párosul egy arc is, segítségért gondolatban elutazunk az álmok városába, a varázslatos Hollywoodba. Vágjunk bele!

21. Század Kiadó – XXI. Század Kiadó Kft., Budapest

Felelős kiadó Bárdos András és Rényi Ádám

Kiadványfelelős Kovács-Rényi Anna

Szerkesztette Somogyi Dániel

Szakmai lektorálás Dr. Margitai Barnabás

Előkészítés Takács Andrea

Tördelés és tervezőgrafika Váraljai Nóra

Korrektúra Harrach Judit

Elektronikus változat
Ambrose Montanus & Rozbora Bence

Felhasznált betűtípusok

Asap Condensed– SIL Open Font License

EB Garamond – SIL Open Font License

Noto Sans Symbols 2 – SIL Open Font License

Nunito – SIL Open Font License

Roboto – SIL Open Font License

Roboto Condensed – SIL Open Font License

Source Serif 4 – SIL Open Font License

Water Brush – SIL Open Font License